ผู้ถือหุ้น TOA ไฟเขียวปันผลปี 65 รับทรัพย์ 26 พ.ค.66
ผู้ถือหุ้น TOA อนุมัติเงินปันผลประจำปี 65 เคาะจ่าย 26 พ.ค.66 มุ่งมั่นเดินหน้าสร้างการเติบโตทางธุรกิจที่เป็นมากกว่าสี
ผู้ถือหุ้น TOA อนุมัติเงินปันผลประจำปี 65 เคาะจ่าย 26 พ.ค.66 มุ่งมั่นเดินหน้าสร้างการเติบโตทางธุรกิจที่เป็นมากกว่าสี
27 เม.ย. 2566

นายประจักษ์ ตั้งคารวคุณ ประธานกรรมการ และนายจตุภัทร์ ตั้งคารวคุณ ประธานเจ้าหน้าที่บริหาร พร้อมด้วยผู้บริหารระดับสูงของ บริษัท ทีโอเอ เพ้นท์ (ประเทศไทย) จำกัด (มหาชน) หรือ TOA ผู้นำนวัตกรรมสีทาอาคารและวัสดุก่อสร้างครบวงจรเพื่อตอบโจทย์ผู้บริโภคแบบ Total Solution จัดการประชุมสามัญผู้ถือหุ้น ประจำปี 2566 ในรูปแบบการประชุมผ่านสื่ออิเล็กทรอนิกส์ (E-AGM) โดยถ่ายทอดสดจากห้องประชุม Gold ชั้น 4 อาคารสำนักงานใหญ่บริษัทฯ เพื่อรายงานผลการดำเนินงานประจำปี 2565 ตลอดจนทิศทาง และแนวโน้มการดำเนินงานในปี 2566
ทั้งนี้ ที่ประชุมสามัญผู้ถือหุ้น มีมติอนุมัติเงินปันผลประจำปีจากกำไรสุทธิจากผลประกอบการงวดครึ่งปีหลังของปี 2565 ในอัตราหุ้นละ 0.25 บาท เป็นเงิน 507.25 ล้านบาท โดยมีกำหนดจ่ายเงินปันผล ในวันที่ 26 พฤษภาคม 2566 อย่างไรก็ตามเมื่อรวมกับเงินปันผลระหว่างกาลสำหรับผลการดำเนินงานงวดครึ่งปีแรกที่จ่ายไปแล้วในเดือนกันยายน 2565 ในอัตราหุ้นละ 0.25 บาท จะรวมเป็นเงินปันผลทั้งสิ้น 0.50 บาทต่อหุ้น รวมเป็นเงินทั้งสิ้น 1,014.50 ล้านบาท
โดย TOA มุ่งมั่นเดินหน้า สร้างการเติบโตทางธุรกิจที่เป็นมากกว่าสี เราจึงให้ความสำคัญกับการพัฒนาสินค้า ทั้งในด้านคุณภาพการใช้งานที่ต้องดีกว่า ทนทานกว่า คุ้มค่ากว่า เพื่อประโยชน์สูงสุดต่อผู้บริโภค ควบคู่การพัฒนาด้านนวัตกรรมสินค้าที่ดีต่อสุขภาพและปลอดภัยต่อทุกชีวิต เพื่อเป็นนวัตกรรมสีและวัสดุก่อสร้าง เพื่อยกระดับคุณภาพชีวิตและใส่ใจสิ่งแวดล้อมที่ดียิ่งขึ้น ภายใต้แนวคิด “Inspire Better Living”